23 | Junie | 2009 | mnr.muller
Daily Archives: Junie 23, 2009
Om die lande van Afrika weg te gooi
Nou die dag gooi ek amper 'n pamflet weg waarop 'n uitgewersmaatskappy 'n kaart van Afrika het. (Op die kaart is hulle logo oral waar hulle 'n verspreidingstak het; amper in elke Afrikaland). Sommer 'n simpel pamflet.
Met die dromflap oop bekyk ek vlugtig my kontinent en wáár elke Afrikaland lê: Togo, Benin, Burkina Faso.
Vreemd, dink ek, dat Aardrykskunde op skool atlyd vir my so 'n onbenullige vak was. Ek moes met moeite memoriseer dat hulle in die Vrystaat met mielies boer – 'n feit wat vir 'n stadskind in die Kaap nie veel beteken nie.
En daar waar ek toe staan, vooroorgebuk – gereed om Afrika weg te gooi – vang die nuuskierigheid my opeens: ek wil wéét waar elke land van Afrika is.
Ek hou die pamflet; gooi ander goed weg en besluit om die kaart te probeer memoriseer.
Die kaart laat dink my aan 'n Aardrykskunde-eksamenvraag: tipies sou jy genommerde lande moes identifiseer. En die laerskoolonderwyser sou jou waarsku dat jy die kaart op bladsy 57 moet leer vir die toets.
Hmf. Om te memoriseer is nie meer maklik nie.
Ek lees die rondom-die-Sahara lande se name, bekyk die grense en probeer dan die name herroep sonder om te kroek. Ek herhaal die proses, tel later die dag weer die pamflet op en besef dat ek eintlik net my korttermyngeheue gebruik…
En toe tref dit my: ek is 'n totale idiot.
Ek is só gekondisioneer om Aardrykskunde te memoriseer soos vir 'n eksamenvraag, dat ek nie besig was om enigiets te leer nie. Want om al die lande tydelik te kan uitken, leer my niks méér van enige van die Afrikalande nie. Ek verwyl my tyd met 'n sinlose memory game en nie met 'n heelbrein leerervaring nie.
Ek onderrig myself verkeerd.
Hoe leer 'n mens? Ek wéét mos. Ek wéét hoe leer werk: Jy moet neuronverbindings skep; jy moet 'n netwerk van kennis voortbou op bestaande kennis; jy moet jou meervoudige intelligensies inspan.
In plaas daarvan om die hele kaart deur te lees sodat ek dit ná 'n ruk foutloos kan herroep, moet ek eerder land-vir-land 'n bietjie gaan oplees op Wikipedia. Síén hoe lyk die land se mense, wat hulle issues is, wat elke land uniek maak; eie assosiasies vorm met die nuwe kennis, sodat Togo nie net 'n naam op 'n kaart vir my is wat ek soms aan verkeerde grense koppel nie, maar dat ek die landsgrense kan inkleur met 'n volle prentjie van 'n volwaardige nasie.
So dikwels onderrig ons leerders bloot om feite te herroep in toetssituasies. Ons moedig dit derhalwe aan. Maar om dooie landsgrense te memoriseer, is nie lekker nie – dis vervelig; ons maak kinders se natuurlike fassinasie met die wêreld om hulle dood.
Eers nadat ek saam met 'n vriend deur die nege provinsies van Suid-Afrika getoer het – en ek die veranderende landskap eerstehands kon ervaar – verstáán ek mynbou en mielies – én gee ek actually om.
Stadig maar seker, is ek besig om my passie vir aardrykskunde te herwin. Net soos my pamflet van Afrika.
Filed under Klasgee and tagged aardrykskunde, afrika, geografie, heelbrein, konnektivisme, landsgrense, leer, memoriseer, onderrig |	5 Kommentaar